Uskonnollisesta liikkeestä erotettu entinen jäsen sanoo Jehovan todistajien käyttävän jäseniinsä valtaa näiden seksuaalisuutta hallitsemalla. Liikkeen tiedottajan Veikko Leinosen mukaan videoita on editoitu harhaanjohtavasti.

Jehovan todistajien korkea-arvoiset vaikuttajat Gary Breaux (vas.) ja Ralph Walls antavat videolla yksityiskohtaisia ohjeita muun muassa seksuaalisuudesta, sukupuolisiveellisyydestä ja pukeutumisesta. KUVAKAAPPAUS VIDEOLTA

- Sinun on vastustettava epäpuhdasta itsesi pahoinpitelyä, masturbaatiota, eli sukupuolielinten tarkoituksellista stimuloimista. Älä anna tämän epäpuhtaan tavan saastuttaa itseäsi.

- Tarvitaanko masturboimiseen välttämättä käsiä? Sanotaan, että veli käyttää niin tiukkoja alushousuja, että ne hierovat hänen penistään hänen liikkuessa ympäriinsä. Hän kiihottuu, ja jopa ejakuloi. Masturboiko hän? Kyllä vain.

- Jotkin vaatteet on suunniteltu tekemään miehen ulkonäöstä feminiinisen, mihin homoseksuaalit pyrkivät, etenkin korostamalla pakaroita ja sukuelimiä. Miksi? Koska tällaisten vaatteiden käyttö tekee vaikeammaksi homoseksuaalisen ja heteroseksuaalisen miehen erottamisen toisistaan. Käytäntö saa homoseksuaalisuuden vaikuttamaan normaalilta ja hyväksyttävältä.

- Homoseksuaalisuus on Jehovalle epäpyhää ja vastenmielistä, eikä hän siedä sitä omien palvelijoidensa keskuudessa.

Nämä sitaatit ovat peräisin videolta, jossa Jehovan todistajien johtohenkilö Gary Breaux ja liikkeen korkea-arvoinen jäsen Ralph Walls antavat haaratoimistojensa työntekijöille muun muassa pukeutumiseen, seksiin ja seksuaalisuteen liittyviä yksityiskohtaisia ohjeita, Raamatun jakeilla höystettynä.

Vuodetut videot on julkaissut verkossa Jehovan todistajiin kriittisesti suhtautuva sivusto JW Survey. Kahden tunnin mittaisella videolla nähdään katkelmia Breaux ' n ja Wallsin ohjeistuksista, joiden välissä sanomaan ottaa kriittisesti kantaa JW Surveyn perustaja Lloyd Evans.

Seksuaalisuuden hallitsemista

Iltalehteen yhteyttä ottanut Uskontojen uhrien tuki ry:n hallituksessa toiminut Jari-Pekka Peltoniemi sanoo olevansa erittäin huolestunut uskonnollisessa liikkeessä tapahtuvasta vallankäytöstä, jota vuodetut videot hänen mukaansa ilmentävät.

- Yksi vallankäytön tehokkaimmista muodoista on seksuaalisuudella hallitseminen. Koska seksuaalisuus on ihmisen ytimessä, sitä hallitsemalla saadaan kontrolloitua hyvin helposti myös muita elämän alueita, hän sanoo.

Tilastokeskuksen mukaan vuonna 2015 Suomessa oli 18 286 Jehovan todistajien yhdyskuntaan kuuluvaa henkilöä.

- Syyllistämällä ja kontrolloimalla saadaan nöyriä alamaisia, jotka kokevat jatkuvasti huonoa omaatuntoa ja riittämättömyyden tunnetta. Tätä sitten yritetään paikata suorittamalla valtavasti vaikkapa saarnaamistyötä. Tämä on ovelaa, Peltoniemi sanoo.

Peltoniemi puhuu kokemuksesta, sillä hän oli itse Jehovan todistaja 31 vuoden ajan, kunnes hänet erotettiin " ajatusrikoksen " vuoksi liikkeestä vuonna 2006.

- Jeesuksen ajan fariseukset ja kirjanoppineet, joilla oli valtavia määriä sääntöjä, olisivat kateudesta vihreitä jos näkisivät nykyisen Jehovan todistajien sääntökokoelman. Ei ole niin pientä elämän osa-aluetta, ettei siitä olisi kirjallista sääntöä jota käytetään vallankäytön välineenä. Nämä uudet videot ovat mielestäni ääritapaus.

Jehovan todistajat: Vääristelyä

Jehovan todistajien tiedottaja Veikko Leinonen sanoo Iltalehdelle, että liike ei kommentoi JW Surveyn julkaisemaa videota, sillä sen sisältö on vääristelevää eikä vastaa liikkeen videoiden todellista tarkoitusta.

- Tietolähteet, joissa näitä asioita on esitetty, toimivat kaikkien tiedonvälitysjournalististen periaatteiden vastaisesti. Näillä videosivustoilla esitetään Jehovan todistajia vastaan kaikenlaista mahdollista, eikä meillä ole mitään tarvetta kommentoida asiaa, Leinonen sanoo.

Leinosen mukaan liikkeen videoita esitetään JW Surveyn sivustolla täysin erilaisessa tarkoituksessa kuin mihin ne on tarkoitettu. Hän arvostelee sitä, että alkuperäisiä videoita on editoitu ja irrotettu kontekstista, ja että pätkien väliin on lisätty kommentteja.

On totta, että JW Surveyn julkaisema kahden tunnin mittainen video koostuu irrallisista katkelmista, joiden välissä esitetään tiuhaan sivuston perustaja Evansin kriittisiä välikommentteja.

Vaikka sivuston tarjoama konteksti olisikin puutteellista, videolla kuitenkin näkyy kiistattomasti, mihin sävyyn ja millä tavalla liikkeen korkea-arvoiset johtajat puhuvat nuorille työntekijöilleen seksuaalisuudesta, siveellisyydestä ja homoseksuaalisuudesta.

- Ihmisten puheita voidaan pätkiä ja laittaa yhteyksiin mihin niitä ei ole tarkoitettu, ja sillä saadaan aikaan ihan hullunkurisia käsityksiä niistä puheista. Ottaen huomioon sen mihin videot on alun perin tarkoitettu, ne toimivat ihan eri tavalla. Näissä julkaisuissa niistä on vain irrotettu pätkiä ja kommentoitu niitä pilkallisella tavalla, Leinonen vastaa.

Asian saattamiseksi kontekstiin Leinonen ei kuitenkaan halua antaa kokonaisia alkuperäisvideoita Iltalehden nähtäväksi, sillä niitä ei ole hänen mukaansa tarkoitettu muuhun kuin Jehovan todistajien käyttöön.

Jari-Pekka Peltoniemen mukaan JW Survey ei ole vielä pystynyt julkaisemaan käsiinsä saamia alkuperäisvideoita kokonaisuudessaan tekijänoikeuslakien vuoksi. Sittemmin eräs käyttäjä on julkaissut Youtubessa väitetysti alkuperäisen videon kokonaisuudessaan.

Lastenpsykiatri: Ahdistavaa nuorille

Lastenpsykiatrian erikoistuva lääkäri Riikka Riihonen, joka on toiminut Väestöliiton asiantuntijalääkärinä ja perehtynyt lapsen psykoseksuaaliseen kehitykseen, tutustui JW Surveyn julkaisemaan videoon Iltalehden pyynnöstä.

Vaikka videoita ei olisi suoraan tarkoitettu lasten ja nuorten seksuaalikasvatusmateriaaliksi, on Riihosen mukaan mahdollista, että lapsia ja nuoria kasvatetaan yhteisössä samantyyppisin asentein.

Riihosen mukaan pilkuntarkat ja yksityiskohtaiset seksuaalisuutta ja ruumiillista puhtautta koskevat säännöt voivat aiheuttaa ahdistusta kasvavissa lapsissa ja nuorissa, osittain siksi, että heidän näkökulmastaan voi olla lähes mahdotonta pitää kaikista säännöistä kiinni.

- Lapset ja nuoret voivat kokea ahdistusta siitä, toimivatko he oikein ja uskontonsa mukaisesti, hyväksyykö yhteisö ja Jumala heidät, vai ovatko he tavalla tai toisella tuomittuja. Seksuaalisuus saattaa alkaa tuntua kielletyltä tai kovin vaikealta asialta ylipäänsä, hän sanoo.

Riihonen pitää videolla esiin tulevaa sukupuolten ja seksuaalisuuden mallia perinteisenä. Jos tämä malli ulottuu videoiden lisäksi uskonnolliseen yhteisöön, nuoren tytön kohdalla tämä näyttäisi Riihosen mukaan tarkoittavan vastuunkantoa omasta käytöksestään ja siveydestään koko yhteisön puhtaana säilymisen vuoksi, mikä on suuri vastuu kenelle tahansa, etenkin nuorelle.

- Tällaiset ympäristön asettamat odotukset voivat olla erittäin ristiriitaisia nuorelle, joka näkee ympärillään hyvin erilaisen nykysuomalaisen kulttuurin kuin missä hän kasvaa omassa uskonnollisessa yhteisössään.

Tuki on tarpeen

Riihonen lisää, että seksuaalivähemmistöön kuuluvan nuoren kannalta sisäinen ristiriita oman koetun itsen, ja toisaalta uskonnon edellyttämän olemuksen ja käytöksen, välillä voi muodostua erittäin vaikeaksi ja ahdistavaksi.

- On selvää, että jos ei voi tai saa olla perheessään ja yhteisössään sellainen kuin sisäisesti kokee olevansa, tämä voi tuottaa voimakasta huonommuuden tai epäonnistumisen kokemusta, jopa epätoivoa. Seksuaalisen suuntauksen paljastumisen pelon lisäksi nuori voi toisaalta pelätä tekevänsä syntiä vaikka jo pelkillä ajatuksillaan.

Hänen mielestään voimakkaasti yhteisön kapeita ihanteita kuvaavat sekä toimintaa rajoittavat seksuaaliset säännöt voivat lisätä nuorilla jännitettä ja ahdistusta sukupuolisuuteen, seksiin ja omaan identiteettiin liittyvien teemojen ympärillä.

- Uskon, että moni nuori tarvitsisi mahdollisuuksia saada tukea ja keskustella neutraalissa ympäristössä, jotta ei joudu ikään kuin pitämään yllä kulissia oman itsensä edessä, Riihonen toteaa.

Jehovan todistajat ovat ennenkin herättäneet huomiota videoillaan. Tässä propagandavideo jäätelöstä.